Data was extracted from:https://www.infomed.co.il/diseases/weight-loss/

המומחים של
Info
med
מסבירים:
איבוד משקל הגוף יכול להיות מכוון ואף בלתי מכוון. איבוד משקל שאינו מכוון מהווה תסמין המחייב בירור רפואי, וזאת עקב קיומם של מצבי חולי העלולים להתבטא בתסמין זה. במבוגרים ובילדים אשר איבדו ממשקל גופם באופן חד ובלתי מכוון תימצא על פי רוב סיבה גופנית ולעיתים אף מסכנת חיים.
באופן כללי, ניתן לסווג את הסיבות לירידה בלתי מכוונת במשקל לסיבות הקשורות בירידה בצריכת הקלוריות במזון, בפגיעה במנגנוני ספיגת המזון במערכת העיכול, או בצריכה גבוהה של אנרגיה על ידי הגוף.
ירידה בצריכה קלורית תיתכן במגוון רחב של מצבים. הנפוץ בהם הוא ירידה בתיאבון כתוצאה ממצבים גופניים או נפשיים (אנורקסיה). הסיבות הגופניות לאנורקסיה הן רבות ומגוונות: מחלות זיהומיות במערכת העיכול, זיהומים אחרים כגון דלקת ריאות או זיהומים כרוניים כגון איידס, שחפת, ודלקת של פנים הלב.
מחלות ממאירות, כגון גידולים במערכת העיכול או גידולים מפושטים אחרים, תורמות אף הן להיווצרות אנורקסיה.
קבוצת מחלות נוספת הן מחלות המשפיעות על חילוף החומרים של הגוף (מטבוליות) כגון שיינת הדם (אוּרמיה) וסוכרת. אי-ספיקה ימנית בלב עלולה אף היא להסתמן כירידה בלתי מכוונת במשקל.
נטילת תרופות כימותרפיות גורמות לירידה בתיאבון ולירידה במשקל.
הסיבות הנפשיות העלולות להביא לירידה במשקל כוללות אנורקסיה נרבוזה, בולימיה ודיכאון קליני. אנורקסיה נרבוזה נמצאת כמעט באופן בלעדי בבנות מתבגרות\ ושכיחותה בקרב אוכלוסייה זו מוערכת ב-1%-2%. זו סיבה שכיחה לאיבוד משקל אשר עלול להיות מוצג כלפי הסביבה כבלתי מכוון. בגיל מבוגר, לעומת זאת, סיבה שכיחה לאיבוד משקל הוא דיכאון קליני. הוא מהווה את הסיבה ל-10% ממקרי הירידה במשקל בקבוצת גיל זו.
הפרעות בבליעה עלולות להוביל לירידה בצריכת קלוריות ולאיבוד משקל. להפרעות אלו מקורות שונים, כגון פצעים כואבים בחלל הפה, כאבים באזור הגרון בזמן בליעה (דלקת גרון זיהומית), חסימה של הוושט (עקב גידול לדוגמה), והפרעה בתנועתיות הוושט. מחלות הגורמות להקאות יובילו, אף הן, לצריכת מזון מופחתת ולירידה במשקל הגוף. גם בין קבוצת מחלות זו נמנות מחלות זיהומיות, מחלות מטבוליות ומחלות המובילות לחסימה במערכת העיכול כמו היצרות השוער אצל ילדים.
בנוסף, מרבית המחלות הממאירות עלולות לגרום לירידה במשקל. באוכלוסיית קשישים, אצל 20% מהחולים המתלוננים על ירידה חדה במשקל מאובחנת לבסוף מחלה ממארת. למעשה, במחלות ממאירות רבות, התסמין הראשון המבטא את המחלה הוא ירידה בלתי מכוונת במשקל הגוף. הסרטן הנפוץ ביותר אשר מתבטא בירידה במשקל לפני הופעת תסמינים אחרים הוא סרטן שמקורו במערכת העיכול, ובעיקר סרטן המעי הגס. מחלות ממאירות של הכבד, הלבלב, וכן לימפומה וליקמיה גורמות באורח שכיח ביותר לירידה במשקל הגוף. הסיבה לירידה במשקל הגוף במחלות ממאירות היא ככל הנראה שילוב של ירידה בתיאבון ועלייה בצריכת האנרגיה בגוף.
מחלה נוספת הגורמת לירידה במשקל עקב עלייה בצריכת האנרגיה בגוף היא יתר-פעילות של בלוטת התריס.
ירידה בלתי מכוונת במשקל הגוף מחייבת אפוא בירור על ידי רופא.
איבוד משקל מכוון נפוץ בעיקר בקרב בעלי משקל עודף המנסים להפחית ממשקל גופם. כדי לאבד משקל באופן מכוון ניתן להפחית את כמות הקלוריות (דיאטה דלת קלוריות), וגם לעלות את צריכת האנרגיה בגוף (פעילות גופנית). האופן המומלץ להפחתת משקל לאנשים בעלי משקל גוף עודף הוא מישלב של דיאטה דלת קלוריות עם פעילות גופנית מוגברת. מומלץ אף להתייעץ עם דיאטטיקן/ית כדי להתאים תוכנית להפחתת משקל הכוללת תזונה מאוזנת עם שינוי הרגלי האכילה והפעילות הגופנית.
ד"ר איל צימליכמן
האנציקלופדיה הישראלית לרפואה
הוצאת ידיעות ספרים 2007
אבחון ובדיקות
איבוד משקל הוא מצב המצריך בירור רופא. הבירור כולל בראש ובראשונה בחינה מפורטת של ההיסטוריה הרפואית, וכן בדיקה גופנית מדוקדקת, כולל מדידת גובה ומשקל. ההיסטוריה הרפואית והן הבדיקה הגופנית מסייעות לשלול את כלל הסיבות אשר פורטו לעיל.
מעבר לכך, יש צורך על פי רוב לבצע בדיקות מעבדה נוספות (דם ושתן) ולעיתים אף בדיקות דימות (רנטגן), בהתאם להופעתם של תסמינים נוספים, ובהתאם להיסטוריה ולבדיקה הגופנית.